***ΘΕΩΡΙΕΣ ΚΟΙΝΩΝΙΚΩΝ ΣΥΜΒΟΛΑΙΩΝ***

***Ο Τόμας Χομπς, ο Τζων Λοκ, ο Ζαν–Ζακ Ρουσσώ και ο Καρλ Μαρξ***

Ο Τόμας Χομπς, ο Τζων Λοκ. ο Ζαν–Ζακ Ρουσσώ, οι οποίοι θεμελιώνουν την Πολιτική Επιστήμη του 17ου και του18ου αιώνα, εντάσσονται στη σχολή του Φυσικού Δικαίου

Έθεσαν ως κατεξοχήν πρόβλημα της *πολιτικής θεωρίας* τον προσδιορισμό των προϋποθέσεων και της *μορφής* της *κρατικής εξουσίας*.

Το κράτος εμφανίζεται ότι συγκροτείται έλλογα ως αποτέλεσμα σύμβασης την οποία συνάπτουν τα άτομα, προκειμένου να υπηρετηθούν καλύτερα τα συμφέροντά τους.

Με τη **θεωρία του Χομπς**, ο οποίος γράφει κατά τη διάρκεια του εμφύλιου πολέμου στην Αγγλία (1642–1649), παρουσιάζεται για πρώτη φορά μια πλήρης θεωρία για την **αναγκαιότητα ύπαρξης κράτους**.

Ο **Τζων Λοκ**. μετά την εμφύλια διαμάχη, εκφράζοντας την άνοδο της φιλελεύθερης τάξης, υποστηρίζει γιατί αυτό το κράτος θα πρέπει να έχει **αντιπροσωπευτική μορφή**.

**Ο Ρουσσώ**, προαναγγέλλοντας τη Γαλλική Επανάσταση και τη δημοκρατία, δίνει έμφαση στην **ισότητα και στην ελευθερία των πολιτών** ως βασικό όρο για την ενότητα κράτους–κοινωνίας

Ο Τόμας Χομπς, ο Τζων Λοκ. ο Ζαν–Ζακ Ρουσσώ ,εκπονούν το πολιτικό τους έργο στις απαρχές της αστικής εποχής (17ος–18ος αιώνας) και **προβληματίζονται για τις προϋποθέσεις μιας αποτελεσματικής όσο και δίκαιης πολιτικής εξουσίας.**

Α) **Ο Τόμας Χομπς** (Thomas Hobbes, 1588–1679), ο Άγγλος φιλόσοφος, γνωστός κυρίως ως πολιτικός θεωρητικός χάρη στο πασίγνωστο έργο του **Λεβιάθαν**

* **ο Χομπς** τοποθετεί στη θεωρία του τους ανθρώπους στη φυσική, προ-κοινωνική κατάσταση ως άτομα, **μοναχικά** και **εχθρικά** αναμεταξύ τους.
* Τα άτομα θεωρούνται ότι είναι **ίσα μεταξύ τους**, με το επιχείρημα ότι, όσο δυνατός και αν είναι κάποιος, είναι αδύνατο να μη βρεθεί κάποιος άλλος ισχυρότερος για να του αφαιρέσει τη ζωή.
* Στη φυσική κατάσταση, όπου επικρατεί ο **«πόλεμος όλων εναντίον όλων»** , ευνοείται το ένστικτο της **αυτοσυντήρησης** και η επιθυμία για απόκτηση **μεγαλύτερης** **δύναμης**.
* Ο **φόβος του θανάτου** ενεργοποιεί την ορθολογικότητα του ανθρώπου, δηλαδή την επιλογή των προσφορότερων μέσων για το σκοπό της αυτοσυντήρησης.
* Τα άτομα υποχρεώνονται να έρθουν σε συνεννόηση μεταξύ τους, να προβούν σε αμοιβαίες υποχωρήσεις, να συμβιβαστούν. Γι΄αυτό:
* **Πρώτον**, συνάπτουν αμοιβαίες συμφωνίες δεσμευόμενα **ξεχωριστά το καθένα** για την τήρηση της ειρήνης.
* **Δεύτερον**, συνάπτουν ένα **σύμφωνο υπακοής** με τον ανώτατο άρχοντα, με το οποίο αποποιούνται το δικαίωμα που είχαν στη φυσική κατάσταση να υπερασπίζονται τα ίδια τη ζωή τους και το μεταβιβάζουν στην ανώτατη Αρχή.
* Η Ανώτατη αρχή δεν υπόκειται σε **καμία υποχρέωση**, η εξουσία της είναι ανεμπόδιστη. Το μόνο όριο της βούλησής της είναι η **προστασία της ζωής** των υπηκόων.
* Είναι υπέρ μιας **απόλυτης εξουσίας**, γιατί διαφορετικά δε θεωρεί ότι υπάρχει εγγύηση για μια σταθερή και ειρηνική ζωή. Δεν πρόκειται όμως για μια αυθαίρετη εξουσία, που κάνει «ό,τι θέλει». Η λογική, εφόσον συνεργαστεί με το πάθος, μπορεί να γίνει πανίσχυρη

**Το κράτος Λεβιάθαν** έχει απόλυτη εξουσία, με αυτό τον ιδεατό τύπο κράτους ,ο Χομπς προσπαθεί να πείσει ότι τα εγωιστικά πάθη του ανθρώπου της φυσικής κατάστασης μπορούν να εκλογικευτούν, να μετατραπούν σε **δικαιώματα και υποχρεώσεις χάρη στη ρύθμιση των θεσμών του κράτους**.

Πρέπει να εγγυάται

1. την αμερόληπτη απονομή **δικαιοσύνης**, ώστε να μην τιμωρούνται αθώοι·
2. την επιβολή δίκαιης **φορολογίας**·
3. την κατοχύρωση της **ατομικής** **ιδιοκτησίας**·
4. την **εκπαίδευση** των πολιτών
5. την εξασφάλιση όχι μόνο της ζωής, αλλά και μιας **άνετης** **ζωής**.

Για τον Χόμπς ο άνθρωπος δεν είναι τίποτα παραπάνω **απο ενα αυτόματο**, μια μηχανή δηλαδή με εξαρτήματα όπως όλες οι μηχανές που είναι τα όργανα της. Η ανθρώπινη μηχανή έχει ως σκοπό την συνέχιση της λειτουργείας της, και υπο αυτό το πρίσμα εκτελούνται όλες τις οι λειτουργίες.

Έτσι ο Χόμπς θεωρεί τον άνθρωπο ως ενα εγωιστικό ον που σκοπό έχει μόνο τη συνέχιση της ύπαρξης του, αυτή είναι και η μόνη αξία που του αναγνωρίζει, **η αυτοσυντήρηση**.

Τα εγωιστικά κίνητρα υπο τα οποία δρα το ανθρώπινο ον το βάζουν απευθείας σε μια ανταγωνιστική θέση με τα υπόλοιπα όντα, καθώς αυτό, όπως και τα άλλα, **προσπαθεί να διασφαλίσει την αυτοσυντήρηση του με την απόκτηση δύναμης, και η απόκτηση δύναμης δημιουργεί επιθυμία για περισσότερη δύναμη**. Ο αγώνας όμως για την απόκτηση δύναμης δημιουργεί συγκρουσιακές συνθήκες μεταξύ των ατόμων, οι οποίες καταλήγουν συχνά στην βία, αλλά επειδή η βία απειλεί την ίδια τη ζωή, ο άνθρωπος προτιμά να αποφεύγει τη βία.

Η προσπάθεια για αποφυγή της βιας λοιπόν, αναγκάζουν τον άνθρωπο **να αποδεχθεί το «κοινωνικό συμβόλαιο**», τι χαρακτηριστικά όμως αναγνωρίζει ο Χόμπς στο κοινωνικό συμβόλαιο και πως το καταλαβαίνει;

**Ούτε γνώση του προσώπου Γης, ούτε μέτρηση του χρόνου, ούτε τέχνες, ούτε γράμματα, ούτε συντροφιά και φιλία, κι αυτό που είναι χειρότερο από όλα, υπάρχει μόνο συνεχής φόβος και κίνδυνος βίαιου θανάτου. Και η ζωή του ανθρώπου είναι μοναχική, φτωχή, άθλια, κτηνώδης και σύντομη (Χόμπς).**

Όταν λοιπόν στην ανθρώπινη κοινωνία κυριαρχούν τα εγωιστικά ένστικτα, το μόνο που μπορεί να κάνει ο άνθρωπος για να προστατέψει τη ζωή του είναι **να έρθει σε μια συμφωνία με τα υπόλοιπα ανθρώπινα όντα για κατάπαυση του πυρός**. **Έτσι δεσμεύει μέρος της ελευθερίας του προκειμένου να ζει με ασφάλεια, ποιός όμως είναι εκείνος που θα προστατέψει αυτήν την εύθραυστη ειρήνη; Το ρόλο αυτό τον αναλαμβάνει ο Κυρίαρχος, η προσωποποίηση δηλαδή της κρατικής εξουσίας της οποίας ο ρόλος είναι ενας και μόνο, η προστασία της ειρήνης.**

Για τον Χόμπς η άσκηση εξουσίας του Κυρίαρχου οφείλει να έχει συγκεκριμένα χαρακτηριστικά. Ο ρόλος του δεν είναι να κατευθύνει την κοινωνία προς κάποιο συγκεκριμένο δρόμο-όραμα, **το μόνο που ωφείλει να κάνει είναι να τιμωρεί τους παραβάτες των όρων του κοινωνικού συμβολαίου, έτσι ώστε να εξασφαλίζεται η ασφάλεια.** Αυτός είναι και ο λόγος που ο Χόμπς θεωρείται πατέρας του φιλελευθερισμού, επειδή αναγνωρίζει περιορισμένες εξουσίες στο κράτος-Κυρίαρχο. Δηλαδή η ελευθερία του Κυρίαρχου να παρεμβαίνει σταματά στο σημείο που οι υπήκοοι σέβονται το κοινωνικό συμβόλαιο, δηλαδή τον νόμο. Επίσης επειδή ο Κυρίαρχος δεν αναλαμβάνει το ρόλο του μεσσία, που καθοδηγεί το ποίμνιο, αλλά μονάχα εκπροσωπεί το νόμο, ενώ οι υπήκοοι είναι ελεύθεροι να ακολουθήσουν το δρόμο που οι ίδιοι επιθυμούν κάτω απο την ασφάλεια που τους εγγυάται.

**Πηγή, Γ Μολυβάς, Φιλοσοφία στην Ευρώπη, τόμος β, «Η εποχή του διαφωτισμού 17ος-18ος αιώνας», ενότητα 4.1.**

Β) **Ο Τζων Λοκ** (John Locke, 1632–1704) προερχόταν από οικογένεια πουριτανών εμπόρων

1. Ο **Τζων Λοκ** εκφράζει την **άνοδο της φιλελεύθερης αστικής τάξης** στην πολιτική.
2. Είναι ο πρώτος που διατυπώνει τη θεωρία της **αντιπροσωπευτικής δημοκρατίας**.
3. Ο άνθρωπος νοείται ως ον που διαθέτει την ικανότητα **χρήσης του λόγου** και της αξιολόγησης των **πράξεων**.
4. Τα άτομα έχουν πλήρη ελευθερία να «ορίζουν τις πράξεις τους και να διαθέτουν τα αγαθά και το πρόσωπό τους κατά τον τρόπο που θεωρούν σωστό, **χωρίς να ζητούν την άδεια ή να εξαρτώνται** από τη θέληση κάποιου άλλου ανθρώπου».
5. Στην κοινωνία υπάρχει μια **κατάσταση ελευθερίας και ισότητας, αλλά και ειρηνικής αλληλεγγύης** ανάμεσα στους ανθρώπους.
6. Ο Λοκ, **δεν πιστεύει** στην ιδέα ότι η **φυσική** κατάσταση είναι ιδεώδης.
7. Η κατάσταση της **φύσης** είναι στην πραγματικότητα μια **«καθαρή αναρχία».** Οι περισσότεροι δεν τηρούν τη δικαιοσύνη, υπάρχουν πολλά παράπονα, βλάβες και αδικίες.
8. Ενώ για τον Χομπς η φυσική κατάσταση είναι χειρότερη από κάθε είδος κυβέρνησης, για τον Λοκ η **φυσική** κατάσταση είναι **προτιμότερη** από μια αυθαίρετη, δεσποτική και **άνομη κυβέρνηση**.
9. Ο Λοκ χειρίζεται πολύ διαφορετικά από τον Χομπς το **δικαίωμα της αυτοσυντήρησης**, θεωρώντας ότι δε δικαιώνει μια απόλυτη εξουσία, αλλά ότι, αντίθετα, **απαιτεί μια περιορισμένη εξουσία**. (Διαφορά)
10. ο Λοκ δέχεται, όπως και ο Χομπς, ότι οι άνθρωποι, εισερχόμενοι στην πολιτική κοινωνία, **παραδίδουν όλα τους τα φυσικά δικαιώματα.**
11. Με το συμβόλαιο συνένωσης το οποίο συνάπτουν αναμεταξύ τους, αναλαμβάνουν την υποχρέωση να **υποτάσσονται στην πλειοψηφία**. (κοινωνικό συμβόλαιο)
12. Ο Λοκ, (σε αντίθεση με τον Χομπς) υποστηρίζει ότι η **πλειοψηφία** όχι μόνο **τοποθετεί** την ανώτατη Αρχή, αλλά μπορεί να την **απομακρύνει** ή να τη **μεταβάλλει**, δηλαδή έχει το δικαίωμα να **επαναστατεί**. Αυτό όμως δε σημαίνει ότι το άτομο δεν οφείλει να υποτάσσεται στην κοινωνία.
13. Ο Λοκ θεωρούσε ότι η δύναμη της πλειοψηφίας **δεν μπορεί να διοικεί** αλλά να περιορίζει μια αυθαίρετη ή τυραννική κυβέρνηση.

*Κεντρικό μέρος της πολιτικής του είναι η θεωρία για την* ***ιδιοκτησία****:*

Η ιδιοκτησία θεωρείται **δικαίωμα** το οποίο έχουν οι άνθρωποι εκ φύσεως, και **προστατεύεται** στην πολιτική κοινωνία.

Στην πολιτική κοινωνία οφείλει το άτομο **να μην παίρνει πράγματα** που ανήκουν σε άλλον, αλλά να εργάζεται προκειμένου να αποκτήσει όσα χρειάζεται. Η εργασία δε θεμελιώνει μόνο το δικαίωμα της ατομικής ιδιοκτησίας, αλλά αποτελεί και πηγή πλούτου.

Είναι υπέρ της συσσώρευσης αγαθών, αλλά όσων είναι χρήσιμα.

***Θέτει ως βασικές αρχές :***

1. τα **ατομικά** δικαιώματα,
2. τη **νομιμότητα** της κυβέρνησης που θεμελιώνεται στη συναίνεση,
3. το δικαίωμα της **αντίστασης** απέναντι σε μια άδικη κυβέρνηση,
4. το **χωρισμό** Εκκλησίας και κράτους

Γ) Ο **Ζαν–Ζακ Ρουσσώ** (J.–J. Rousseau, 1712–1778) γεννιέται στη Γενεύη από γαλλόφωνη οικογένεια.

* **Ο Ρουσσώ** συμφωνεί με τον Χομπς ότι η **ζωή** των ανθρώπων στη φυσική κατάσταση χαρακτηρίζεται από την **απουσία** όχι μόνο κοινωνίας αλλά και **κοινωνικότητας**.
* **Αποκλίνει** από τον Χομπς θεωρώντας ότι, εφόσον στη φυσική κατάσταση δεν υπάρχουν κοινωνικές σχέσεις, δεν μπορεί να υπάρχει **ούτε φιλία αλλά ούτε και εχθρότητα**.
* Ο Ρουσσώ κρατά μεν την **ελευθερία και την ισότητα**, που πραγματοποιείται μέσα στην κοινωνία, αλλά αφαιρεί «τον πόλεμο όλων εναντίον όλων».
* Ο άνθρωπος **είναι ελευθερία**, είναι η δύναμη του ανθρώπου να υπακούει στους νόμους τους οποίους έθεσε ο ίδιος.
* Η κριτική του Ρουσσώ απευθύνεται προς μια κοινωνία στην οποία καθένας συγκρίνει τον άλλο για τον πλούτο, την ομορφιά ή τη δόξα, **μια κοινωνία που βασίζεται στη σύγκριση,** δηλαδή πάνω στην **οπτική της ανισότητας**.
* Με αυτούς τους όρους δεν μπορεί να υπάρξει ούτε κοινωνία ούτε αποτελεσματική κυβέρνηση, διότι **δεν μπορεί να υπάρξει ενότητα.**
* Ο Ρουσσώ επιστρέφει σε μια **αρχαιοελληνική έννοια της ελευθερίας**, σύμφωνα με την οποία ο πολίτης ενδιαφέρεται **πρώτα για το καλό της πόλης και κατόπιν για το ατομικό του συμφέρον**.
* Στην εποχή του, αντίθετα, διαπιστώνει ότι ο άνθρωπος έχει γίνει αστός (bourgeois) και έχει πάψει να είναι πολίτης (citoyen). Έχει **περιοριστεί στον εαυτό του και ξεχωρίζει το κοινό καλό από το ατομικό του όφελος**.
* ο Ρουσσώ δέχεται την αρχή του Λοκ για το **δικαίωμα της αντίστασης απέναντι σε μια άδικη κυβέρνηση**.
* Η λύση την οποία προτείνει ο Ρουσσώ κάνει δεκτή και την **ελευθερία και την ισότητα, και την ενότητα και την αναγνώριση της διαφοράς.**

**Γενική θέληση :**

1. Βασίζεται στην **αμοιβαιότητα**, σύμφωνα με την οποία ο καθένας έχει δικαίωμα να απαιτήσει από τον άλλο ό,τι και εκείνος μπορεί να απαιτήσει από αυτόν.
2. Κάθε άτομο **εκχωρεί όλα τα φυσικά δικαιώματά** του στο σύνολο της κοινότητας και θέτει τον εαυτό του υπό τη διεύθυνση της γενικής θέλησης.
3. Μέσα από την **ένωση όλων** σχηματίζεται το **δημόσιο** πρόσωπο που λέγεται πολιτεία
4. Η γενική θέληση επικρατεί εφόσον πραγματοποιούνται οι **αξίες της ελευθερίας και της ισότητας, της ενότητας και του κοινού συμφέροντος** που αποκτούν οι πολίτες.
5. Δεν επιδιώκεται όμως η εξίσωση των πολιτών αλλά αναγνωρίζεται η **διαφορά**.
6. Τα ξεχωριστά ιδιωτικά συμφέροντα τα οποία είναι δυνατό να αντιτίθενται στη γενική θέληση **οφείλουν να υποχωρούν απέναντι στη γενική θέληση**, δηλαδή στις κοινές αξίες και στους κοινούς κανόνες, διαφορετικά κινδυνεύει να καταστραφεί το πολιτικό σώμα
7. Η γενική θέληση προτείνει την **υποχώρηση του εγωισμού και των ενστίκτων**, προκείμενου για την επικράτηση του λόγου με σκοπό την προστασία όλων.

*(Οι αρχές του Κοινωνικού Συμβολαίου,* *ενσωματώθηκαν στις διακηρύξεις της Γαλλικής Επανάστασης, το οποίο έγινε το ευαγγέλιο της .. Στο πρώτο άρθρο της Διακήρυξης των Δικαιωμάτων του Ανθρώπου και του Πολίτη ορίζεται ότι «οι άνθρωποι γεννιούνται και παραμένουν ελεύθεροι και ίσοι ως προς τα δικαιώματά τους».*

*Οι κοινωνικές διακρίσεις «δεν μπορούν να θεμελιωθούν παρά στο δημόσιο όφελος»,*

*Στο άρθρο 6 ορίζεται ότι «ο νόμος είναι έκφραση της γενικής θέλησης»).*

Δ) **Ο Καρλ Μαρξ (Karl Marx)** γεννήθηκε στην Τριρ της Γερμανίας, στις 5 Μαΐου 1818, προερχόμενος από μεσαία κοινωνική τάξη.

1. Πώς είναι δυνατό οι άνθρωποι να ζουν με ομόνοια και να μπορούν να αναπτύσσουν απεριόριστα τις δυνάμεις τους
2. Σε μια κοινωνία τόσο πλούσια, γιατί **η πλειονότητα ζει τόσο φτωχικά και στερημένα**;

Κεντρική έννοια στο σύστημά του είναι η **δύναμη**

1. Η **εργασία** θεωρείται κατεξοχήν **παραγωγική δύναμη**, δύναμη με την οποία παράγονται τα εργαλεία ,οι μηχανές, τα αγαθά, τα πάντα όσα απολαμβάνει ο άνθρωπος στην κοινωνία
2. Η κοινωνία βασίζεται στην εργατική τάξη, η εργατική δύναμη , εφόσον βρίσκεται κάτω από τις διαταγές των λίγων ιδιοκτητών, είναι αλλοτριωμένη διότι **η καπιταλιστική τάξη βασίζεται στην εκμετάλλευση της εργασίας**, όπου οφείλεται το κέρδος και η εξουσία της.
3. Ένα σημαντικό μέρος των **παραγωγικών δυνάμεων δεσμεύεται** και δεν μπορεί να χρησιμοποιηθεί σε όλη του την έκταση, ενώ πολλοί καταδικάζονται, λόγω της μη χρησιμοποίησης και των αδυναμιών αξιοποίησης της παραγωγικής δύναμης, να μείνουν **άνεργοι**.
4. Όλοι αυτοί που υφίστανται την **εκμετάλλευση της δύναμής** τους και εμποδίζονται να την αναπτύξουν μπορούν να αποτελέσουν εκείνη τη δύναμή που θα κινηθεί για την **κοινωνική αλλαγή**.
5. Ο Μαρξ προσανατολίζεται στο μετασχηματισμό της καπιταλιστικής κοινωνίας, στην **επικράτηση ενός δικαιότερου κοινωνικού συστήματος,** αλλά δεν αναφέρει ότι το δεδομένο κοινωνικό σύστημα δε θα έπρεπε ιστορικά να εμφανιστεί. ο **καπιταλισμός θεωρείται ότι δημιουργεί τους όρους για το μετασχηματισμό της κοινωνίας**.
6. Ο Μαρξ χρησιμοποιεί τον όρο **ταξική συνείδηση** αναφερόμενος όχι στην ατομική συνείδηση, αλλά στη συνείδηση της τάξης την οποία αποκτούν οι εργάτες καθώς ενεργούν, με αποτέλεσμα να δείχνουν μεταξύ τους αλληλεγγύη, αφού έχουν επίγνωση των κοινών προβλημάτων τους και κοινούς στόχους, που μπορεί να **οδηγήσει στην κοινωνική αλλαγή.**
7. Το **κράτος** εμφανίζεται να αντιπροσωπεύει τη **γενική** **θέληση** και την πολιτική ενότητα του λαού και του έθνους, είναι ένα και αδιαίρετο,
8. Ο Μαρξ **δεν αποδέχεται την υπόθεση του Φυσικού Δικαίου** σύμφωνα με την οποία τα μεμονωμένα άτομα με τη θέλησή τους συναινούν για να συσταθεί ο θεσμός του κράτους.
9. Συνδέει τον **ατομικισμό** με το δεδομένο αστικό–καπιταλιστικό σύστημα.
10. Σε ορισμένες ιστορικές συνθήκες, οι **κυβερνητικές εξουσίες είναι κληρονομικές** ,επειδή είναι συνδεδεμένες με τη θέση των ατόμων στην κοινωνική δομή, τον **πλούτο** που διαθέτουν, και όχι με την ικανότητά τους. Αυτές οι λειτουργίες άσκησης εξουσίας έγιναν **προνόμιο** το οποίο κατείχαν ορισμένες κοινωνικές τάξεις. Έτσι θεωρείται ότι σχηματίστηκε το **κράτος**.
11. Εφόσον εμφανίζονται **διαφορετικές και αντιτιθέμενες τάξεις** ,χρειάζεται να υπάρξει μια ανώτερη δύναμη που θα καταστέλλει τις τυχόν συγκρούσεις ,μια **κρατική εξουσία**.
12. Το αστικό δημοκρατικό όμως κράτος έχει αντιφατικό χαρακτήρα: αφ’ ενός αποτελεί έκφραση των συμφερόντων της κυρίαρχης τάξης, και αφ’ ετέρου επιτρέπει την έκφραση των συμφερόντων των κατωτέρων τάξεων, τα οποία αποτελούν την **αντίσταση** των τελευταίων απέναντι στην **κυρίαρχη τάξη**.
13. Το καπιταλιστικό κράτος εκφράζει μια **αστάθεια**, καθώς εμπεριέχει ένα πλήθος ανταγωνιστικών συμφερόντων γι’ αυτό και η αστική δημοκρατία **αναπόφευκτα οδηγείται σε αλλαγές σε επαναστάσεις της εργατικής τάξης,** η οποία επιχειρεί να πάρει την εξουσία από την αντίπαλή της τάξη.,